b'\n_START_ARTICLE_\nItalijanski vojni zlo\xc4\x8dini druge svetovne vojne\n_START_PARAGRAPH_\nItalijanski vojni zlo\xc4\x8dini druge svetovne vojne so dobro dokumentiran, a malo znan obraz zgodovine Italije v 2. svetovni vojni._NEWLINE_Ve\xc4\x8d kot 1.200 italijanskih uradnikov in vojakov je bilo osumljenih izvr\xc5\xa1itve vojnih zlo\xc4\x8dinov, o \xc4\x8demer je bila po 2. svetovni vojni zbrana in predana dokumentacija pristojnim mednarodnim oblastem. Noben pripadnik italijanskih okupacijskih oblasti, vojske ali drugih formacij ni bil postavljen pred sodi\xc5\xa1\xc4\x8de za mno\xc5\xbei\xc4\x8dne vojne zlo\xc4\x8dine, izvr\xc5\xa1ene med okupacijo v Afriki, na Balkanu, v Sloveniji in na vzhodni fronti. Formalni razlog za to je bil prestop Italije v zavezni\xc5\xa1ki tabor (ni bila zavezni\xc5\xa1ka, ampak so-bojujo\xc4\x8da dr\xc5\xbeava) leta 1943, dejansko pa strah Zdru\xc5\xbeenega kraljestva in ZDA, da bi se ob razkrivanju zlo\xc4\x8dinov preve\xc4\x8d okrepila Komunisti\xc4\x8dna partija Italije, ki je tudi zahtevala popoln obra\xc4\x8dun s fa\xc5\xa1izmom. Poleg tega so te zaveznice dovolile, da je predsednik nove italijanske vlade postal zlo\xc4\x8dinski mar\xc5\xa1al Pietro Badoglio, ki je v abesinski vojni uporabljal bojne strupe in obstreljeval bolni\xc5\xa1nice. Tesnega Mussolinijevega sodelavca, vodjo posebnega in\xc5\xa1pektorata v Trstu in enega najve\xc4\x8djih vojnih zlo\xc4\x8dincev sodelavca Giuseppa Guelija, so na primer postavili za visokega oficirja angloameri\xc5\xa1ke cone A Svobodnega tr\xc5\xbea\xc5\xa1kega ozemlja. Ve\xc4\x8d slovenskih vasi v okolici Trsta in Istri je bilo po\xc5\xbeganih prav po njegovem nalogu._NEWLINE_Najbolj brutalni po\xc5\xbeigi vasi:_NEWLINE_Brkini so bili 4. junija 1942 prizori\xc5\xa1\xc4\x8de krvavega ma\xc5\xa1\xc4\x8devanja italijanskih voja\xc5\xa1kih enot nad civilnim prebivalstvom za njegovo domnevno sodelovanje s partizani. Na ukaz re\xc5\xa1kega prefekta Temistocla Teste so italijanske oboro\xc5\xbeene enote vdrle v vasi Kilov\xc4\x8de, Rate\xc4\x8devo Brdo, Gornja Bitnja, Dolnja Bitnja, Podstenje, Podstenj\xc5\xa1ek in Mere\xc4\x8de, po\xc5\xbegali 117 hi\xc5\xa1, pobili 32 talcev in 462 prebivalcev odgnali v internacijo._NEWLINE_Po umoru italijanske u\xc4\x8diteljice s strani partizanov so italijanski vojaki v vasi Podhum 12. julija 1942, izvedli krvavo represalijo nad civilnim prebivalstvom. Ustrelili so vse mo\xc5\xa1ke med 16. in 64. letom starosti. Na kraju pokola stoji danes monumentalen spomenik, na katerem so navedena imena 91 \xc5\xbertev pokola; ostalo prebivalstvo naselja so italijanski vojaki odvedli v koncentracijska tabori\xc5\xa1\xc4\x8da, vas pa po\xc5\xbegali._NEWLINE_8. avgusta 1942 so v vasi Ustje pri Ajdov\xc5\xa1\xc4\x8dini italijanski vojaki divizije \xc2\xbbJulia\xc2\xab ustrelili 8 prebivalcev in nato po\xc5\xbegali vas._NEWLINE_V juniju 1943 je voja\xc5\xa1ki guverner v Kraljevini \xc4\x8crne Gore, Alessandro Pirzio Biroli, dal ukaz za ustrelitev 180 talcev kot povra\xc4\x8dilni ukrep za uboj 9 italijanskih vojakov 383. pehotnega polka (20 talcev za vsakega italijanskega vojaka)._NEWLINE_Po\xc5\xbegali so \xc5\xa1e \xc5\xa1tevilne druge vasi, prva so bile Ma\xc4\x8dkolje ob vzponu fa\xc5\xa1izma \xc5\xbee leta 1921. Veliko vasi so po\xc5\xbeigali njihovi fa\xc5\xa1isti tudi po padcu fa\xc5\xa1isti\xc4\x8dne Italije leta 1943, kot sodelavci nem\xc5\xa1ke vojske ali pa enote Salojske republike. Tak primer je Gabrovica, kjer je v gore\xc4\x8dih hi\xc5\xa1ah zgorelo celo 9 ljudi, med njimi \xc5\xa1tiriletna Nerina Krmec.'